CITES – møbler og musikinstrumenter

# Handel med møbler og musikinstrumenter

Møbler og musikinstrumenter kan være fremstillet af træsorter, som er omfattet af CITES.

[Se oversigt over træarter, hvor alle produkter er omfattet af CITES herunder møbler og musikinstrumenter.](https://mst.dk/media/03jf2kxs/oversigt-traearter-moebler-og-musik.pdf)

Nedenfor er beskrevet reglerne ved handel med CITES omfattede møbler og musikinstrumenter inden for EU og til og fra lande uden for EU.

## Inden for EU

Køb og salg af bilag A enheder er forbudt, medmindre der medfølger et originalt, gyldigt CITES certifikat. Dette gælder også opbevaring med henblik på salg, udbud til salg herunder via internettet, auktion, transport med henblik på salg og tilbud om køb. Udstilling i kommercielt øjemed er også forbudt medmindre der foreligger en dispensation i form at et såkaldt CITES-certifikat.

Træsorten rio palisander *(Dalbergia nigra*) har siden 11. juni 1992 været omfattet af Washingtonkonventionens/CITES liste I (de mest truede arter) og den tilsvarende listning i EU's CITES forordninger (bilag A).

Rio palisander har tidligere været anvendt til danske designmøbler og kan også indgå i guitarer, så som Fender og Gibson guitarer.

Møbler og musikinstrumenter, hvori der indgår rio palisander, kan derfor kun handles og anvendes i kommercielt øjemed inden for EU, hvis der medfølger et CITES certifikat.

Nogle musikinstrumenter kan også indeholde elfenben (typisk tangenter, sækkepiber og violinbuer). Elfenben er også omfattet af bilag A, så der skal ved handel med disse instrumenter også foreligge et CITES certifikat.

### **Hvad med bilag B arter?**

Inden for EU kræver handel og anden kommerciel udnyttelse af arter omfattet af bilag B ikke et CITES certifikat. Det er dog altid en god idé at få en kvittering som bevis på handlen. For bilag B enheder skal man på CITES myndigheders forlangende kunne dokumentere lovligheden. Det kan fx. være i form af (kopier) af CITES importtilladelse, kvitteringer med påførte tilladelsesnumre, opdrætserklæringer eller anden dokumentation.

**Hvilken træsort er møblet/musikinstrumentet lavet af?**Hvis du er i tvivl om, hvilken træsort din genstand er lavet af, kan du f.eks. kontakte et auktionshus eller andre relevante eksperter. Miljøstyrelsen kan ikke bistå med identifikation.

**Ansøgning om** [**CITES certifikat**](https://mst.dk/natur-vand/natur/international-naturbeskyttelse/handel-med-truede-arter/ansoegning/)
Møbler
Information du skal vedlægge/oplyse i forbindelse med ansøgningen:

* Vedlæg billede(r) af møblet/møblerne i en god kvalitet. Miljøstyrelsen hæfter det/dem på det endelige certifikat, så genstanden(e) kan identificeres.
* Angiv produktionsår og år for erhvervelse. Angiv også hvis møblet er gået i arv og tidspunkt for dette.
* Oplys navn på møbeldesigner.
* Har møblet et varenummer, oplys da også gerne dette.
* Hvis du søger på vegne af en anden, skal du vedlægge en fuldmagt fra denne.

Evt. originalt CITES dokument skal indsendes fysisk til Miljøstyrelsen.

Hvis du skal sælge flere enheder samlet f.eks. spisebord med stole, kan de samles på et certifikat.

Musikinstrument
Information du skal oplyse i forbindelse med ansøgningen:

* Vedlæg billede(r) af instrumentet i en god kvalitet. Miljøstyrelsen hæfter det/dem på det endelige certifikat, så genstanden kan identificeres.
* Angiv produktionsår og år for erhvervelse.
* Oplys evt. navn på instrumentbyggeren.
* Oplys evt. serienummeret.
* Hvis du søger på vegne af en anden, skal du vedlægge en fuldmagt fra denne.

Evt. originalt CITES dokument skal indsendes fysisk til Miljøstyrelsen.
Hvis du har flere instrumenter, der skal sælges hver for sig, skal du ansøge om et certifikat til hver.

Ansøgning
Du ansøger om et CITES certifikat på [Miljøstyrelsens ansøgningsportal](https://mst.dk/natur-vand/natur/international-naturbeskyttelse/handel-med-truede-arter/ansoegning/).

[Læs mere om reglerne for handel i EU.](https://mst.dk/natur-vand/natur/international-naturbeskyttelse/handel-med-truede-arter/koeb-og-salg/)

## Til og fra lande uden for EU

Import og eksport til og fra EU af arter, produkter eller dele heraf, omfattet af CITES, kræver tilladelser.

Ved import og re-eksport til og fra EU af møbler/musikinstrumenter, hvori der indgår én eller flere træsorter omfattet af CITES skal der ved ind- eller udfortoldning forelægges en CITES import/re-eksport tilladelse udstedt af de respektive CITES myndigheder.

**Ansøgning om CITES import/reeksport tilladelse**
Ved ansøgning om importtilladelse, skal være vedlagt en kopi af eksporttilladelsen fra eksportlandet.
Ved ansøgninger om eksport af møbler og musikinstrumenter , er der altid tale om reeksport, da træet ikke har oprindelse i EU

Møbler
Information du skal vedlægge/oplyse i forbindelse med ansøgningen:

* Angiv produktionsår og år for erhvervelse.
* Oplys navn på møbeldesigner.
* Har møblet et varenummer, oplys da også gerne dette.
* Hvis du søger på vegne af en anden, skal du vedlægge en fuldmagt fra denne.
* Ved import skal du vedlægge kopi af CITES reeksporttilladelsen fra eksportlandet.
* Ved reeksport skal det originale CITES certifikat, der forelå ved købet, indsendes fysisk til Miljøstyrelsen, såfremt der er tale om et møbel fremstillet af en bilag A art.

Musikinstrument
Information du skal oplyse i forbindelse med ansøgningen:

* Angiv produktionsår og år for erhvervelse.
* Oplys navn på instrumentbyggeren.
* Oplys evt. serienummeret.
* Hvis du søger på vegne af en anden, skal du vedlægge en fuldmagt fra denne.
* Ved import skal du vedlægge kopi af CITES reeksporttilladelsen fra eksportlandet.
* Ved reeksport skal det originale CITES certifikat, der forelå ved købet, indsendes fysisk til Miljøstyrelsen, såfremt der er tale om et instrument fremstillet af en bilag A art.

Ansøgning
Du ansøger om en CITES tilladelse på [Miljøstyrelsens ansøgningsportal](https://mst.dk/natur-vand/natur/international-naturbeskyttelse/handel-med-truede-arter/ansoegning/).

[Læs mere om reglerne for import og eksport.](https://mst.dk/natur-vand/natur/international-naturbeskyttelse/handel-med-truede-arter/import-og-eksport/)

Er møblet/musikinstrumentet fremstillet før 1947?
Hvis det kan dokumenteres at møblet/musikinstrumentet af rio palisander er fremstillet før 1947, kan det kan frit handles inden for EU uden certifikat. Man skal på CITES myndigheders forlangende kunne dokumentere at genstanden er fremstillet før 1947.

Vær opmærksom på at der ved import og reeksport til og fra EU fortsat skal foreligge CITES tilladelser.

Miljøstyrelsen kan ikke hjælpe med at afgøre, om en genstand er fremstillet før 1947.

Arv, foræring og besiddelse af rio palisandermøbler mv.
Hvis du indenfor EU får møbler eller andre genstande af rio palisander forærende eller arver dem, er der ikke krav om, at der skal medfølge et CITES certifikat, da dette ikke betragtes som en kommerciel aktivitet.

Miljøstyrelsen anbefaler dog, at du i forbindelse med overdragelse får en skriftlig erklæring (tro-og loveerklæring) fra den tidligere ejer, hvor det fremgår, hvorfra møblet/genstanden stammer, og hvornår den er overdraget samt øvrig relevant beskrivelse f.eks. materiale, produktionsår, serienummer, navn på designer mv. Navn og adresse samt underskrift fra tidligere ejer skal også fremgå af erklæringen. Dette er af betydning, hvis du senere ønsker at sælge møblet/genstanden.